Polokwane-ma vermoor: 'Motief was nie roof nie' | Maroela Media
Polokwane-ma vermoor: 'Motief was nie roof nie'
Die gesin van Tanya Wiers (44), die vrou wat Dinsdag wreed in haar huis in Polokwane vermoor is, glo dat daar 'n ander motief agter die moord skuil as blote roof.
Rolf Wiers, Tanya se man, het Donderdag aan Maroela Media gesê hy kan bloot bespiegel oor die tragiese gebeure wat Dinsdagmiddag in die gesin se huis in Eduanpark afgespeel het. "Tanya was die oggend Pick n Pay toe gewees. Ek weet, want ek het omstreeks 12:20 'n SMS-kennisgewing van die bank af gekry toe sy geld getrek het," het Rolf gesê.
Hy sê hy vermoed die moordenaars moes ongesiens agter Tanya by die huis se elektriese hek ingeglip het toe sy ingery het. "Tanya het seker die huis oopgesluit en die inkopies ingedra. Sy het die brood in die broodblik gesit en die suiker, macoroni en vetkoekies gebêre. Sy sou op pad gewees het om die toiletpapier in die gangkas te bêre, maar dit het nog op die vloer gelê. Haar selfoon en bril het op die eetkamertafel gelê en haar skoene op die vloer van die eetkamer. Ek vermoed die eerste struweling het al daar begin, want die tafel het sommer so skeef gestaan."
Volgens Rolf lyk dit of Tanya probeer het om kamer toe te hardloop om van haar aanvallers te vlug en dat die struweling daar voortgesit is. Daar was bloed aan die gangmuur, een van haar oorbelle is in die hoofslaapkamer op die vloer gevind en die ander oorbel in die egpaar se oudste dogter, Bianca (18), se slaapkamer.
Tanya se liggaam is op die vloer van die egpaar se jongste kind, Karla (12), se slaapkamer gevind. Sy het verskeie steekwonde aan haar nek en onder haar ken gehad asook verdedigingswonde aan haar hand. Haar oë is met 'n onbekende skerp voorwerp verwyder. Dit is daar waar die egpaar se seun, Rolf jr. (16), op sy ma afgekom het.
Rolf sr. was uitstedig vir werk en het net ná 14:00 'n oproep van Bianca gekry wat gesê het Tanya het haar nie by die skool kom haal soos gewoonlik nie en het ook nie haar selfoon beantwoord nie. "Ek het huis toe gebel en Rolf [wat pas van die skool af gekom het] het geantwoord. Hy het toe pas op Tanya [se liggaam] afgekom."
Die aanvallers het glo twee messe uit die gesin se kombuis gebruik om Tanya te vermoor. Hulle het dit weer gewas en terug in die messeblok gesit voordat hulle van die toneel weg is. "Tanya se hare is nog aan een van die messe gevind," het Rolf gesê.
Tanya Wiers. Foto: Facebook
Hy het gesê bewerings dat een van die aanvallers 'n naam in 'n kasdeur uitgekerf het langs die plek waar Tanya dood is, is nie waar nie. "Die uitgekerfde naam is al lankal daar. Ek het dit Dinsdag vir die eerste keer gesien, maar my kinders het my ingelig dat dit nog altyd daar was." Hy het gesê daar is glo 'Jesus' in die kasdeur uitgekerf, maar dit het mettertyd al so vervaag dat al die letters nie meer leesbaar is nie.
Rolf sê hy glo vas die moord was nie deel van 'n gewone huisroof nie. "Tanya se trouring en -pand, haar toonring en haar armband is van haar lyf af gesteel. 'n Rekenaartablet is ook uit die huis gesteel. Dit is al. Daar het nog goue armbande op haar spieëlkas gelê wat net so gelos is. Haar selfoon en beursie is agtergelaat. Ek het nogal 'n groot drankversameling waaraan nie geraak is nie en daar is ook nie kos uit die huis gesteel nie," het hy gesê.
Brig. Motlafela Mojapelo, woordvoerder van die polisie, het bevestig 'n 25-jarige man wat Dinsdagaand in verband met die moord in hegtenis geneem is, sal vandag in die hof verskyn. "Ek sal nie by sy hofverskyning wees nie. My humeur is te kort, ek sal dit verloor," het Rolf gesê.
Hy het gesê hy moet ook vandag begin om reëlings vir sy geliefde vrou se begrafnis te tref. "Tanya was 'n wonderlike ma wat altyd daar was vir ons kinders. Sy was iemand wat altyd vriende gemaak het en nie vyande nie. Sy kom oorspronklik van Tzaneen af, maar het in Pretoria geswot. Sedert haar dood kry ek boodskappe van oral oor, selfs haar ou studente-vriende wat ek glad nie ken nie. Sy het diep voetspore in baie mense se harte getrap."
Mojapelo het gesê die polisie is steeds op soek na 'n man wat vir die Wiers-gesin gewerk het en vermoedelik die polisie met hul ondersoek kan bystaan.
Limpopo Polokwane Tanya Wiers
Reëlings vir Joost se gedenkdiens
Drie steeds soek ná aanval op Mpumalanga-plaas
Tanya, my hart gaan uit na jou kinders en man, veral jou seun wat jou lyk moes kry. Mag God jou gesin in liefde en vertroosting toevou.
Jammer dat jy so moes sterf :-(
Dankie vir die inligting, Maroela Media. Mag alle skuldiges vasgetrek word en nooit weer vryheid ervaar nie…
my hart gaan uit na jul as gesin ons ok lank inwoners van polokwane eerste keer dat ek so iets lees van n vrou wat so wreed vermoor is my gebede met jul sterkte aan di gesin
Ek is so jammer… my innige simpatie aan die gesin, familie en vriende. Rus in vrede…
Natuurlik was dit nie huisroof nie, nie een van die aanvalle is roof nie. Dis pure rasse haat wat aangevuur word deur die anc en eff . Die goed wat hulle vat is net n bonus